Vnsen vruntlyken, heilsamen grus in Gode nw vnd tho allen tiiden vorgescreuen. Ersamen, leuen vrundes. Juwer erbarheit wy doen tho kennende vnd witlik, dat desse iegenwardighe brefwiser, genant Laurens Susy, vnse borger, heft gewesen vor vnsem rade tho Wyborgh, dar he vns bekande vnd witlik heft gedan, dat eme erfgud an gestorwen sy tho Reuel van sines vedders wegen, Oloff mynters, de juwe borger vnd dener was, deme Got gnedich sy, vnd nemant neger is dem erfgude wenne desse vorgescreuen Laurens vnd syne vrunde, de ene gekoren hebben tho eine howetmanne dat vorgescreuen erfgwt tho vorderende. Hir vmme wy juwe richtlike arbarcheit gutlyken vnd vruntlyken bidden, dat gy bewisen juwe richtlyke doget deme vorbenomeden Laurens vmme vnser bede willen vnd sin eme behylplik tho vorderende dat erfgut, wes eme boren mach vnd egen van rechtes wegen. Desser sake gelike, eft sik dat so gefelle wil, wy juwer erwerdicheit vruntlyk vnd bereit weder sin. Juwe liiff vnd sele befele wy Gode tho ewigen tiden. Gescreuen jnt jaer vnses Heren verteinhundert jn dat ein vnd swyntigeste jaer, des wridages na pingxsster. Borgermestere vnd rat tho Wyborch etc. Adress: Den ersamen, vorsichtigen luden borgermesteren vnd ratmannen tho Reuel kome desse breff etc.